
	Κύπρος: Ένα έθνος, δύο κράτη

Η παρουσία των Ελληνοκυπρίων στην Αλεξάνδρεια της Αιγύπτου

Διάλεξη

το Γιώργου Κυπραίου

στο Σπίτι της Κύπρου

Την Τρίτη 1 Δεκεμβρίου 2015 πραγματοποιήθηκε, στο Σπίτι της Κύπρου, διάλεξη του Γιώργου Κυπραίου με θέμα, Κύπρος: Ένα έθνος, δύο κράτη - Η παρουσία των Ελληνοκυπρίων στην Αλεξάνδρεια της Αιγύπτου.

Τον ομιλητή και τους προσκεκλημένους καλωσόρισε η Μορφωτικός Σύμβουλος κ. Μαρία Παναγίδου και στη συνέχεια την εκδήλωση προλόγισε ο φιλόλογος και συγγραφέας κ. Μάριος Μιχαηλίδης, ο οποίος διάβασε ένα κείμενο του Κ.Π. Καβάφη για την κυπριακή παρουσία στην Αίγυπτο.
Στη διάλεξή του ο κ. Κυπραίος αναφέρθηκε τόσο στις δραστηριότητες της Κυπριακής Αδελφότητας της Αλεξάνδρειας της Αιγύπτου, από την ίδρυσή της το 1873 έως σήμερα όσο και στους Ελληνοκυπρίους οι οποίοι αποτελούσαν αναπόσπαστο μέρος της ευρύτερης ελληνικής παροικίας. Με την παράλληλη προβολή φωτογραφιών της Αλεξάνδρειας ο ομιλητής έκανε μια σύντομη αναδρομή στις διαχρονικές σχέσεις, από την αρχαιότητα, Αιγύπτου και Κύπρου. Κατά τη διάρκεια της εισήγησής του μίλησε για τον σημαντικό ρόλο που διαδραμάτισε η ελληνοκυπριακή παροικία στα Γράμματα, τις Τέχνες και το εμπόριο καθώς επίσης και τις δράσεις που ανέπτυξε η Κυπριακή Αδελφότητα η οποία, όπως είπε, όπως και η Χιακή Αδελφότης ήταν οι μεγαλύτερες αδελφότητες στην Αίγυπτο.

Ακολούθησε συζήτηση μεταξύ του ομιλητή και του κοινού.
Ο Γιώργος Κυπραίος γεννήθηκε στην Αλεξάνδρεια το 1946 από γονείς Έλληνες, καταγόμενος από τη Χίο. Φοίτησε στο κλασικό τμήμα του Αβερωφείου Γυμνασίου Αλεξανδρείας και ταυτόχρονα στο Γαλλικό Λύκειο. Αποφοίτησε το 1964 και το 1965 γράφτηκε στην Ιατρική σχολή του Πανεπιστημίου Αθηνών. Στη συνέχεια ασχολήθηκε με τα γράμματα στο Παρίσι (Faculté des Lettres) και την Αλεξάνδρεια. Ζωντανός μάρτυρας της ελληνικής και διεθνούς παρουσίας στην Αλεξάνδρεια, συμμετέχει ως ειδικός εξωτερικός συνεργάτης στη Βιβλιοθήκη της Αλεξάνδρειας από το 2004 στα ευρωμεσογειακά προγράμματα που αφορούν κυρίως την τεκμηρίωση των ξένων παροικιών του 19ου και 20ού αιώνα, και ιδιαίτερα της Ελληνικής Παροικίας. Έχει δημοσιεύσει άρθρα του σε γαλλικές εφημερίδες και περιοδικά. Παράλληλα, συνεργάσθηκε σε πολιτιστικά προγράμματα της γαλλικής τηλεόρασης ARTE, «Πολιτιστικά οδοιπορικά στην Αλεξάνδρεια», με τον γάλλο ακαδημαϊκό Bernard Pivot και με τον συγγραφέα Daniel Rondeau. Επίσης, συνεργάστηκε στα γυρίσματα τηλεοπτικών σειρών του Κώστα Κουτσομύτη, «Εκτέλεση του Ι. Δραγούμη», καθώς και στην κινηματογραφική ταινία του Γιάννη Σμαραγδή «Κ.Π. Καβάφης». Το τελευταίο του βιβλίο τιτλοφορείται «Αλεξάνδρεια - Τέλος Εποχής».

